Per Stig Møller (KF), 1999-04-16:
Det er reglerne, og dem bøjer jeg mig naturligvis for.
Jeg vil bare godt sige: Forleden dag hørte vi, at Montenegro meddelte, at hvis Serbien meldte sig ind i Den Russiske Føderation, ville Montenegro melde sig ud af Den Jugoslaviske Føderation.
Konsekvensen af det, hr. Holger K. Nielsen siger, er altså, at så skulle man tvinge Montenegro til at blive i Den Jugoslaviske Føderation.
Det ville ikke være noget særlig smukt træk af SF.
Og til fru Pernille Frahm skal jeg sige, at Tyskland løb altså fra et løfte om folkeafstemning i Sønderjylland, og de blev faktisk først tvunget til at respektere det gamle løfte
om folkeafstemning efter en verdenskrig
Ellers havde de ikke holdt det.
Hvem andre end NATO havde været i stand til at sætte militær bag forhandlingerne?
Hvem andre i verden i dag havde været i stand til at tvinge Milosevic til forhandlingsbordet, som det skete i efteråret, men hvor han så snød?
Det er NATO, der igennem 50 år har sikret, at Sovjetunionen, som dengang var den store trussel mod friheden i Europa, blev holdt tilbage, det er NATO, der har været med til at sikre de små landes frihed, og det er altså også NATO, der som det eneste militær i verden i dag er i stand til at gå ind i Kosovo og sikre de undertrykte kosovoalbanere deres frihed og selvstændighed.
Det er ikke SF, der sikrer dem deres frihed og selvstændighed.
SF har jo i dag stort set stået for noget helt andet, nemlig at kosovoalbanerne såmænd skal vænne sig til at leve under det serbiske tryk.
Derfor er det meget afgørende, at vi ikke mistænkeliggør NATO, for det er kun NATO, der er i stand til at være med til at løse problemet med militære midler.
Det er vigtigt at få præciseret, at Kosovo skal ende med et selvstyre, det er vigtigt at få præciseret, at flygtningene skal tilbage, og at vi alle sammen skal hjælpe til med det, og det er stadig væk kun NATO, der er i stand til at tvinge flygtningene tilbage igen og give dem den fornødne garanti for, at de kan leve i området.
Det er også vigtigt, at vi alle sammen er klar over, at parallelt hermed foretrækker vi selvfølgelig at en diplomatisk-politisk løsning meget snart realiseres.
Og han snød i efteråret, fordi han vidste, at han ikke kunne føre krig om vinteren, og derfor foretog han den tilbagetrækning, han foretog i efteråret, vel vidende, at så kunne han komme stærkere igen til foråret. Og han snød forhandlerne i Rambouillet og skaffede sig mere tid til det.
Derfor skal der ikke stoppes eller tøves nu.
Han skal være klar over, at det her kører til vejs ende, og at vi vil de fornødne midler, herunder de landmilitære.
Det har været for let for Milosevic, fordi man hele tiden har sagt, at man ikke ville bruge dem. Nu er man begyndt at tale om, at de skal være der, og de skal selvfølgelig være der, så vi ikke bliver overraskede, hvis vi pludselig står med en diplomatisk-politisk løsning hjulpet på vej af f.eks. Kofi Annan og Tjernomyrdin og så mangler de fornødne tropper til at sørge for at implementere dem, gennemføre dem.
Derfor skal man gå i gang med at forberede dem nu.
Og konklusionen efter denne debat må også for os være, at EU bidrager kraftigt til genopbygningen ved at tilbyde en stabilitetsplan og -pagt, så vi får et Balkan, der begynder at spille med i det fælles Europa - en Marshallhjælp, kan man kalde det - for i morgen skal vi altså have et civiliseret Europa, som er frit for den middelalder, der har været.
Og så synes jeg ærlig talt, vi skal tage let på, at hr. Peter Skaarup både taler imod vedtagelsen og stemmer for den.
Han har jo lov til at stemme for den, selv om han taler imod den.